11.5.2023
EL
Επίσημη Εφημερίδα της Ευρωπαϊκής Ένωσης
C 167/101 Πέμπτη 24 Νοεμβρίου 2022
ΙΓ.
λαμβάνοντας υπόψη ότι το άρθρο 285 του Ποινικού Κώδικα του Κατάρ τιμωρεί την εξωσυζυγική σεξουαλική σχέση, συμπεριλαμβανομένων των σχέσεων μεταξύ ατόμων του ιδίου φύλου, με ποινή φυλάκισης έως και επτά ετών· λαμβάνοντας υπόψη ότι, σύμφωνα με πληροφορίες, αυθαίρετες συλλήψεις ατόμων ΛΟΑΤΚΙ + βασίστηκαν στον νόμο αριθ.
17 του 2002 για την προστασία της κοινότητας, ο οποίος, σύμφωνα με το Παρατηρητήριο Ανθρωπίνων Δικαιωμάτων, επιτρέπει την προσωρινή κράτηση χωρίς απαγγελία κατηγορίας ή δίκη για διάστημα έως έξι μηνών, εάν «υπάρχουν βάσιμοι λόγοι να πιστεύεται ότι ο κατηγορούμενος μπορεί να έχει διαπράξει έγκλημα», συμπεριλαμβανομένης της «παραβίασης της δημόσιας ηθικής», γεγονός που οδηγεί σε συχνή κακοποίηση ατόμων ΛΟΑΤΚΙ +· λαμβάνοντας υπόψη ότι ένας πρέσβης του Παγκόσμιου Κυπέλλου FIFA του Κατάρ κοινοποίησε δημόσια ομοφοβική δήλωση· λαμβάνοντας υπόψη ότι επτά ποδοσφαιρικές ομοσπονδίες, μεταξύ άλλων και από την Ευρώπη, αποφάσισαν ότι οι παίκτες τους μπορούν να φορούν περιβραχιόνιο στα χρώματα της ίριδας με την επιγραφή «One Love»· λαμβάνοντας, ωστόσο, υπόψη ότι η FIFA αποφάσισε ότι οι παίκτες μπορεί να τιμωρηθούν με κίτρινη κάρτα ή να αποβληθούν αν εμφανιστούν με τέτοιο περιβραχιόνιο, δεδομένου ότι θεωρείται πως συνιστά πολιτική δήλωση·
ΙΔ. λαμβάνοντας υπόψη ότι το 2016 η FIFA προσυπέγραψε τις κατευθυντήριες αρχές του ΟΗΕ για τις επιχειρήσεις και τα ανθρώπινα δικαιώματα, οι οποίες υποχρεώνουν τη FIFA να μην παρεμβαίνει στα ανθρώπινα δικαιώματα και να επανορθώνει τις δυσμενείς επιπτώσεις των δραστηριοτήτων της στον τομέα των ανθρωπίνων δικαιωμάτων· ΙΕ.
λαμβάνοντας υπόψη ότι, σε μια περίοδο ανασφάλειας και σημαντικών προκλήσεων για τη βασισμένη σε κανόνες διεθνή τάξη τόσο στην Ευρώπη όσο και στην περιοχή του Περσικού Κόλπου, και δεδομένου ότι ο κόσμος αντιμετωπίζει τις συνέπειες της ρωσικής επίθεσης κατά της Ουκρανίας και της πανδημίας COVID-19, καθώς και την επείγουσα επιτακτική ανάγκη της πράσινης και της ψηφιακής μετάβασης, η ΕΕ έχει πολλά να κερδίσει από μια ισχυρότερη και πιο στρατηγική εταιρική σχέση με το ΣΣΠΚ και τα κράτη μέλη του, συμπεριλαμβανομένου του Κατάρ· λαμβάνοντας υπόψη ότι το 2021 αποκαταστάθηκαν οι διπλωματικές σχέσεις μεταξύ του Κατάρ και της Σαουδικής Αραβίας, των Ηνωμένων Αραβικών Εμιράτων, του Μπαχρέιν και της Αιγύπτου·
ΙΣΤ. λαμβάνοντας υπόψη ότι η συμφωνία συνεργασίας ΕΕ-Κατάρ που υπογράφηκε το 2018 παρέχει ένα πλαίσιο για πολιτικές και τομεακές διαβουλεύσεις σε τομείς αμοιβαίου ενδιαφέροντος· λαμβάνοντας υπόψη ότι το Κατάρ είναι σημαντικός εταίρος της ΕΕ και ότι οι εκατέρωθεν σχέσεις καλύπτουν πληθώρα σημαντικών τομέων· λαμβάνοντας υπόψη ότι το Κατάρ έχει να διαδραματίσει καίριο ρόλο στην εφαρμογή της ευρωπαϊκής στρατηγικής για την ενεργειακή ασφάλεια· λαμβάνοντας υπόψη ότι η συνεργασία μεταξύ της ΕΕ και του Κατάρ έχει ενταθεί σημαντικά, με αποτέλεσμα το άνοιγμα αντιπροσωπείας της ΕΕ στην Ντόχα το 2022· λαμβάνοντας υπόψη ότι το Κατάρ ήταν συνυποστηρικτής ψηφίσματος της Γενικής Συνέλευσης των Ηνωμένων Εθνών τον Φεβρουάριο του 2022, το οποίο ζητούσε από τη Ρωσία να αποχωρήσει από την Ουκρανία, και ψήφισε υπέρ ψηφισμάτων που καταδικάζουν τη ρωσική εισβολή στην Ουκρανία· ΙΖ. λαμβάνοντας υπόψη ότι ο τέταρτος διάλογος ΕΕ-Κατάρ για τα ανθρώπινα δικαιώματα πραγματοποιήθηκε στις 12 Σεπτεμβρίου 2022· λαμβάνοντας υπόψη ότι ο διάλογος για τα ανθρώπινα δικαιώματα αποτελεί κρίσιμη στιγμή δέσμευσης για την προώθηση των ανθρωπίνων δικαιωμάτων· 1. εκφράζει τη λύπη του για τους χιλιάδες εργαζομένους μετανάστες που σκοτώθηκαν ή τραυματίστηκαν κατά την προετοιμασία του Παγκοσμίου Κυπέλλου· εκφράζει τα συλλυπητήριά του στις οικογένειες αυτών των εργαζομένων και ζητεί να αποδοθούν ευθύνες· 2. καλεί το Κατάρ να εφαρμόσει πλήρως τη νέα νομοθεσία του για την προστασία των δικαιωμάτων των εργαζομένων και να καταργήσει τις υπόλοιπες συνιστώσες του συστήματος χορηγίας «καφάλα», όπως κυρώσεις για τη διαφυγή εργαζομένων· 3. τονίζει ότι η ΕΕ έχει δεσμευτεί να στηρίζει τα ανθρώπινα δικαιώματα στις σχέσεις της με το Κατάρ, συμπεριλαμβανομένων των ζητημάτων που προκύπτουν στο πλαίσιο του Παγκόσμιου Κυπέλλου της FIFA· εκφράζει την ανησυχία του για τις καταγγελίες σύμφωνα με τις οποίες εκατοντάδες χιλιάδες εργαζόμενοι μετανάστες εξακολουθούν να αντιμετωπίζουν στο Κατάρ νόμους και πρακτικές που συνιστούν διακρίσεις· εκφράζει τη λύπη του για την έλλειψη διαφάνειας και για τη ξεκάθαρη απουσία υπεύθυνης αξιολόγησης κινδύνου που σημάδεψαν την απονομή του Παγκόσμιου Κυπέλλου της FIFA στο Κατάρ το 2010· υπενθυμίζει την πάγια άποψή του ότι η διαφθορά εντός της FIFA είναι ανεξέλεγκτη, συστημική και βαθιά ριζωμένη, και εξακολουθεί να πιστεύει ότι η οργάνωση έχει βλάψει σοβαρά την εικόνα και την ακεραιότητα του παγκόσμιου ποδοσφαίρου, παρά τις προσπάθειες μεταρρύθμισής του, όπως η θέσπιση απαιτήσεων για τα ανθρώπινα δικαιώματα· 4. παροτρύνει τις δημόσιες αρχές, τις αθλητικές ομοσπονδίες και τις οργανώσεις να υπερασπίζονται τις παγκόσμιες αξίες των ανθρώπινων δικαιωμάτων, της δημοκρατίας και του κράτους δικαίου κατά τη χορήγηση του καθεστώτος διοργανωτή για μεγάλες αθλητικές διοργανώσεις, καθώς και κατά την επιλογή χορηγών· ζητά, στο πλαίσιο αυτό, να καθοριστούν σαφή κριτήρια και ένας χάρτης με ισχυρές αξίες· ζητά να δοθεί ιδιαίτερη προσοχή, πριν από τη διοργάνωση τέτοιων μεγάλων αθλητικών εκδηλώσεων, στην προστασία των δικαιωμάτων των εργαζομένων, στην ισότητα και την απαγόρευση των διακρίσεων, καθώς και στη θέσπιση ανεξάρτητων και αξιόπιστων εκτιμήσεων περιβαλλοντικών επιπτώσεων·